**Bilješka s 3. sjednice Vijeća roditelja OŠ Tone Peruška Pula održane 22. 02.2016. u 18:00 h**

**Dnevni red:**

1) Popis prisutnih članova i verifikacija zapisnika

2) Školski razglas

3) Verifikacija dopisa - „Zamolba za donošenjem Kriterija za ocjenu vladanja na nacionalnoj razini“

4) Odabir termina za održavanje završne razmjene školskih udžbenika

5) razno ( zamjenici članova u VR- informacija)

**Ad 1.)** **Popis prisutnih članova, verifikacija zapisnika s prošle sjednice VR i prihvaćanje Dnevnog reda**

a) Sjednici je nazočilo 8 roditelja, 8 roditelja je nenazočno (5 roditelja je opravdalo svoj izostanak).

b) Zapisnik s prošle sjednice VR jednoglasno je prihvaćen.

c) Dnevni red jednoglasno je prihvaćen.

**Ad. 2) Školski razglas**

Ravnatelj je izvijestio roditelje da je dragovoljnim prilozima učenika i njihovih roditelja sakupljenim u školi te prodajom prigodnih božićnih i novogodišnjih čestitki, kalendara i marmelada sakupljeno 7103 kn za nabavu školskog razglasa.

Škola će zatražiti ponude za nabavu školskog razglasa (jedna ponuda je već stigla).

Za nabavu školskog razglasa oformljena je komisija u sastavu dva člana koja će razmotriti ponude i odabrati onu koja će imati optimum kvalitete i cijene.

Školski razglas bit će korišten za školske priredbe i školske čajanke.

**Ad. 3) Verifikacija dopisa „Zamolba za donošenjem Kriterija za ocjenu vladanja na nacionalnoj razini“**

Dopis je jednoglasno prihvaćen i bit će poslan u MZOS, VR grada Pule te udruzi Nastavnici organizirano.

**Ad. 4) Odabir termina za održavanje završne razmjene udžbenika**

Ova školska godina završava 10. lipnja, te je odlučeno da 1. termin razmjene udžbenika bude 11. lipnja (subota) u 11 h.

Predloženo je da se odredi i drugi termin za razmjenu udžbenika, budući će neki učenici pohađati produženu nastavu. Roditelji su se složili da bi najpogodniji termin bio kad je podjela svjedodžbi. Ravnatelj je rekao da će obavijest o terminima razmjene udžbenika biti na web stranici škole, oglasnoj ploči, te da će zadnji tjedan učenici o tome biti obaviješteni putem oglasne knjige. Predloženo je da predstavnici roditelja na roditeljskim sastancima o tome obavijeste ostale roditelje.

Na sljedećoj sjednici VR potvrdit će se termini razmjene udžbenika.

Zaključak:

Prvi termin za razmjenu udžbenika bit će 11. 06. 2016. u 11 h. Drugi termin bit će naknadno određen i potvrđen na sljedećoj sjednici VR.

**Ad. 5) Razno**

1. Zamjenik predstavnika roditelja

Ravnatelj je nazočne roditelje obavijestio da Zakon o odgoju i obrazovanju u osnovnoj i srednjoj školi (čl. 137., st.2) predviđa da roditelji učenika svakog razrednog odjela između sebe biraju 1 člana u VR, što ne predviđa mogućnost biranja zamjenika predstavnika roditelja.

Među roditeljima se povela rasprava o toj tematici budući da neki predstavnici učestalo izostaju sa sjednica VR. Kvalitetan rad VR temelji se na ozbiljnom pristupu svakog njenog pojedinog člana, a da bi se mogle donositi odluke potreban je kvorum. Stoga je predloženo da se, ukoliko predstavnik roditelja nekog razrednog odjela 2x neopravdano izostane sa sjednice VR, ponovi izbor za predstavnika roditelja u tom razredu.

Zaključak:

Ukoliko predstavnik roditelja razrednog odjela neopravdano izostane 2x sa sjednica VR, VR će se pisanim putem obratiti sa zamolbom da se odabere novi predstavnik roditelja.

1. rezultati natjecanja učenika

Predloženo je da se postavi poseban pano/ploča s rezultatima školskih/županijskih/državnih natjecanja.

1. Ravnatelj je nazočne roditelje obavijestio da će u hodniku prizemlja biti postavljen televizor gdje će se prikazivati snimljene priredbe i utakmice u kojoj su sudjelovali učenici naše škole
2. Jedan roditelj je izrazio zabrinutost u svezi sportskih natjecanja koja se održavaju u vrijeme nastave. Ravnatelj je odgovorio da se po tom pitanju ništa ne može učiniti jer to ovisi o brojnim čimbenicima (najam dvorana i dr. organizacijski uvjeti).
3. Jednog roditelja je zanimalo može li Vjeronauk biti u rasporedu zadnja dva sata, a ne prva dva sata (problem djece putnika). Ravnatelj je odgovorio da je veoma teško napraviti raspored sati jer postoji više izbornih predmeta, a učitelji koji ih predaju, imaju i više i niže razrede. Tehnički je nemoguće izvesti da svi imaju izborne predmete zadnje satove.

Roditelj je postavio pitanje može li se organizirati jutarnje čuvanje djece koja ne pohađaju izborni predmet. Ravnatelj je rekao da će čuvanje djece odmah biti omogućeno u knjižnici, gdje će knjižničarka ujedno i paziti na djecu.

Sjednica VR završila je u 19:10 h.

Predsjednik Vijeća roditelja:

Zović Kristijan